Маршът на варварите
На Николай Ив. Харлаков

Ний чакаме в закана,
с надежда непонятна,
ний — мрачен легион!
Подземен гръб подхвана
борба хилядократна
с вековния закон!

Всесилни, искрометни,
ведно сърцата слети
от яростния стрем,
словата беззаветни,
неказани в столетия,
сами ще изречем!

И химн-освобождение
безчислени демони
ще затръбят навред,
за сетното сражение
ще пламнат небосклони
над целий мир проклет!

Станете, всички нищи,
прокажени, проклети,
грабнете адска жар!
И ще благословиш ти,
о, майко, синовете,
и техния ханджар!

Стихотворения на Теодор Траянов